b'\n_START_ARTICLE_\nLyngby-Taarb\xc3\xa6k Kommune\n_START_SECTION_\nHistorie\n_START_PARAGRAPH_\nKommunen opf\xc3\xb8rte i 1899 en kommunebygning til administrationen i \xc3\x85str\xc3\xa6de p\xc3\xa5 hj\xc3\xb8rnet at Lyngby Kirkestr\xc3\xa6det ved Lyngby Kirke. _NEWLINE_Omkring dette tidspunkt var sogner\xc3\xa5dsformanden den konservative Emil Piper._NEWLINE_En anden af datidens kendte sogner\xc3\xa5dsmedlemmer var kredsl\xc3\xa6ge Johan Lemche._NEWLINE_I 1906 blev kommunen delt i to sogne: Lyngby Sogn og Taarb\xc3\xa6k Sogn._NEWLINE_Indtil 1909 hed kommunen "Lyngby Sogner\xc3\xa5d", men da Taarb\xc3\xa6k \xc3\xb8nskede at l\xc3\xb8srive sig, blev navnet \xc3\xa6ndret til Lyngby-Taarb\xc3\xa6k._NEWLINE_\xc3\x85rene forinde i 1907 havde sogner\xc3\xa5det besluttet at bygge en ny dyr skole ved Lyngby, Engelsborgskolen, til erstatning for en forholdsvis ny skole i Bondebyen._NEWLINE_Taarb\xc3\xa6k havde en gammel forfalden skole og store skatteindt\xc3\xa6gter fra rige ejere af Taarb\xc3\xa6k\'s landsteder._NEWLINE_Konflikten om skolerne var anledning til Taarb\xc3\xa6ks \xc3\xb8nske om udskillelse, og navne\xc3\xa6ndringen var et fors\xc3\xb8g p\xc3\xa5 at g\xc3\xb8re det sv\xc3\xa6rere for Taarb\xc3\xa6k at l\xc3\xb8srive sig._NEWLINE_Efter navne\xc3\xa6ndring fik Taarb\xc3\xa6k en ny skole som blev taget i brug i 1914._NEWLINE_Kommunen havde da 8760 indbyggere, heraf 4852 i Lyngby og n\xc3\xa6sten 1200 i Taarb\xc3\xa6k._NEWLINE_I 1941 fik kommunen ny administrationsbygning med indvielse af den buede bygning p\xc3\xa5 Lyngby Torv og der blev indrettet \xc3\xa6ldreboliger i den gamle bygning i Aastr\xc3\xa6de._NEWLINE_Mellem 1950 og 1954 var Cavlingprisvinderen og den senere boligminister, Aage Hastrup, medlem af kommunalbestyrelsen for Det Konservative Folkeparti._NEWLINE_I forbindelse med Kommunalreformen i 2007 forblev kommunen selvst\xc3\xa6ndig.\n_START_SECTION_\nInstitutioner\n_START_PARAGRAPH_\nLyngby-Taarb\xc3\xa6k kommune er inddelt i 9 skoledistrikter: Engelsborgskolen, Fuglsangg\xc3\xa5rdskolen, Hummeltofteskolen, Kongevejens Skole, Lindeg\xc3\xa5rdsskolen, Lundtofte Skole, Trong\xc3\xa5rdsskolen, Taarb\xc3\xa6k Skole og Virum Skole._NEWLINE_I 2013 l\xc3\xa5 otte af Lyngbys skoler i den bedre halvdel i liste over danske skolers undervisningseffekter._NEWLINE_Flere privatskoler ligger i kommunen: Billums Skole ligger ved Buddingevej og har 134 elever i klasser fra 0. til 10;Lyngby Private Skole, der ligger centralt i Lyngby mellem Jernbanevej og Lyngby Hovedgade, har cirka 450 elever._NEWLINE_P\xc3\xa5 Tofteb\xc3\xa6ksvej ligger Sankt Knud Lavard skole, der er en af de 22 katolske privatskoler i Danmark. Den tilbyder undervisning fra b\xc3\xb8rnehaveklasse til 9. klasse, og for\xc3\xa6ldrene kan v\xc3\xa6lge at lade deres barn f\xc3\xb8lge katolsk eller protestantisk undervisning._NEWLINE_I voksne og \xc3\xa6ldreomr\xc3\xa5det er Lyngby-Taarb\xc3\xa6k Kommune delt op i seks administrative omr\xc3\xa5de der hver har et omr\xc3\xa5decenter: Virumg\xc3\xa5rd, Solg\xc3\xa5rden, Bredebo, Lyngby M\xc3\xb8llebo p\xc3\xa5 Lyngby Hovedgade, Bauneh\xc3\xb8j, Lystoftebakken._NEWLINE_Foruden disse omr\xc3\xa5decentre finde Demenscenter Borrebakken p\xc3\xa5 Caroline Amalie Vej, Tr\xc3\xa6ningsenheden p\xc3\xa5 Bauneporten og Lokalcenter Lykkens Gave p\xc3\xa5 Fuglevadsvej._NEWLINE_I 2011 var plejen hos Omr\xc3\xa5decenter Virumg\xc3\xa5rd planlagt til at komme i udbud._NEWLINE_Centret er det st\xc3\xb8rste i kommune med 114 boliger foruden 78 tilknyttede boliger._NEWLINE_Kommunen er blandt st\xc3\xb8tterne til det rytmiske spillested Templet der ligger ved Lyngby Station._NEWLINE_Kommune har betalt 7,5 millioner \xc3\xa5rligt for leje af Lyngby Kulturhus p\xc3\xa5 Klampenborgvej._NEWLINE_Kulturhuset benyttes til musik- og teaterforestillinger og foredrag.\n_START_SECTION_\nPolitik\n_START_PARAGRAPH_\nKommunen er us\xc3\xa6dvanlig da den i 60 \xc3\xa5r havde et samarbejde mellem Det Konservative Folkeparti og Socialdemokratiet,_NEWLINE_den s\xc3\xa5kaldte Lyngby-model som begyndte da den konservative Paul Fenneberg overtog borgmesterposten i 1950._NEWLINE_Efter kommunalvalget i 2009 blev dette samarbejde brudt._NEWLINE_Fra 2010 hedder borgmesteren S\xc3\xb8ren P. Rasmussen fra Venstre. Der er 21 medlemmer af kommunalbestyrelsen, og der er nedsat i alt 7 st\xc3\xa5ende udvalg: Byplanudvalget, B\xc3\xb8rne- og Ungdomsudvalget, Kultur- og Fritidsudvalget, Social- og Sundhedsudvalget, Teknik- og Milj\xc3\xb8udvalget, Udviklings- og Strategiudvalget og \xc3\x98konomiudvalget.\n_START_SECTION_\nKommunalbestyrelsen 2014\xe2\x80\x932017\n_START_PARAGRAPH_\nI efter\xc3\xa5ret 2013 vedtog kommunalbestyrelsen at deres arbejde skulle digitaliseres med virkning fra 2014, hvor papir bliver afskaffet og medlemmerne ville f\xc3\xa5 iPad eller computer._NEWLINE_Ved Kommunalvalget tirsdag den 19. november 2013 opstillede de seks allerede repr\xc3\xa6senterede partier, det vil sige, Socialdemokratiet, Det Konservative Folkeparti, Dansk Folkeparti, Venstre, Socialistisk Folkeparti. _NEWLINE_Derudover opstillede partiet "De lokale i Lyngby-Taarb\xc3\xa6k" (D), Liberal Alliance (I), Lyngby-Taarb\xc3\xa6ks Liberale Liste (H), Enhedslisten (\xc3\x98) og Lokallisten med Elisabeth Stage._NEWLINE_Partierne gik sammen i fire valgforbund: Socialdemokratiet med De lokale i Lyngby-Taarb\xc3\xa6k; De Konservative med Liberal Alliance; Venstre med den Liberale liste og Dansk Folkeparti; og Socialistisk Folkeparti med Enhedslisten._NEWLINE_Alle partier opstillede sideordnet, med undtagelse af Dansk Folkeparti og Enhedslisten der havde partiliste._NEWLINE_Den tidligere konservative borgmester opstillede ikke. I stedet fremf\xc3\xb8rte De Konservative Sofia Osmani som borgmesterkandidat._NEWLINE_For Venstre opstillede foruden borgmester S\xc3\xb8ren P. Rasmussen blandt andre Jakob Engel-Schmidt og J\xc3\xb8rn Moos._NEWLINE_Blandt andre kandidater var SF\'s tidligere Folketingsmedlem Hanne Agersnap._NEWLINE_41.819 af kommunens borgere var stemmeberettigede og 30.947 valgte at stemme ved et af de 10 afstemningsomr\xc3\xa5der. Stemmeprocenten blev opgivet til 74._NEWLINE_Ved valget gik SF betydeligt tilbage og mistede et godt stykke over halvdelen af deres stemmer i forhold kommunalvalget i 2009._NEWLINE_Det Konservative Folkeparti gik frem, mens Venstre gik tilbage._NEWLINE_Den konservative spidskandidat Sofia Osmani satte sig p\xc3\xa5 borgmesterposten, _NEWLINE_mens den socialdemokratiske Simon Pihl S\xc3\xb8rensen blev f\xc3\xb8rste viceborgmester og SF\'s Morten Normann J\xc3\xb8rgensen anden viceborgmester._NEWLINE_I 2016 fraflyttede J\xc3\xb8rgensen kommunen hvilket bet\xc3\xb8d at Hanne Agersnap overtog posten.\n_START_SECTION_\n\xc3\x98konomi\n_START_PARAGRAPH_\nKommunen budgetterede med 3,7 milliarder kroner for 2013._NEWLINE_Det st\xc3\xb8rste omr\xc3\xa5de var p\xc3\xa5 1,6 milliarder kroner til social- og sundhedsv\xc3\xa6sen, hvor tilbud til \xc3\xa6ldre og handicappede l\xc3\xa5 p\xc3\xa5 567 millioner kroner. Det var det st\xc3\xb8rste delomr\xc3\xa5de efterfulgt at 270 millioner kroner til dagtilbud til b\xc3\xb8rn og unge._NEWLINE_Det n\xc3\xa6stst\xc3\xb8rste omr\xc3\xa5de var undervisning og kultur p\xc3\xa5 641 millioner kroner. I det omr\xc3\xa5de l\xc3\xa5 en udgift til Folkeskolen med mere p\xc3\xa5 535 millioner kroner, mens for eksempel udgiften til folkebiblioteker l\xc3\xa5 p\xc3\xa5 35 millioner kroner.\n_START_SECTION_\nIdr\xc3\xa6t og sport\n_START_PARAGRAPH_\nI \xc3\xa5r 2013 anvendte Lyngby-Taarb\xc3\xa6k Kommune kr. 1.410.000 p\xc3\xa5 idr\xc3\xa6ts- og sportsomr\xc3\xa5det, hvilket placerer kommunen p\xc3\xa5 en 4. plads p\xc3\xa5 listen over udgifter pr._NEWLINE_indbygger til idr\xc3\xa6t og sport. Analyse fra Dansk Idr\xc3\xa6ts Forbund kunne imidlertid p\xc3\xa5vise, at der trods denne investering ikke er tilfredshed blandt de lokale idr\xc3\xa6tsforeninger i Lyngby-Taarb\xc3\xa6k Kommune. Denne utilfredshed stod slet ikke i forhold til de \xc3\xb8konomiske investeringer, Lyngby-Taarb\xc3\xa6k Kommune l\xc3\xa5 s\xc3\xa5ledes p\xc3\xa5 en 69. plads ud af 93 kommuner p\xc3\xa5 listen over de mest idr\xc3\xa6tsvenlige kommuner. Denne omfattende unders\xc3\xb8gelse indbefattede en unders\xc3\xb8gelse af de lokale foreningers samarbejde med kommunen, mulighed for faciliteter, etc. Resultatet af tilfredshedunders\xc3\xb8gelsen fik flere lokalaviser til at offentligg\xc3\xb8re disse kendsgerninger, herunder Det Gr\xc3\xb8nne Omr\xc3\xa5de,Lokalavisen (Politikens Lokal Avis) og Fures\xc3\xb8 Avis. Til de samme lokalaviser udtalte den nu afd\xc3\xb8de formand for F\xc3\xa6llesrepr\xc3\xa6sentationen for Idr\xc3\xa6tsforeninger i Lyngby Taarb\xc3\xa6k Kommune (FIL), Henning Dahlfelt, at han har forst\xc3\xa5else for utilfredsheden og oplyser, at pengeforbruget kan tilskrives de store udgifter til et enkelt projekt omkring Lyngby Stadion.'